Er man hundemenneske, er Blokhus et rigtig godt sted at være i disse dage. Her er hunde i alle størrelser, former og farver samlet til hundefestival. På festivalen er der workshops, hvor hundene blandt andet kan blive trænet i lydighed, på forhindringsbanen og i det, der hedder ”nose work”, hvor hunden skal snuse sig frem til en duft. En af deltagerne på hundefestivalen er Silke, som er afsted med sin ejer Charlotte Drastrup. - Det er blevet en tradition, at vi skal op og se, hvad der sker på hundefestivalen. Silke møder en masse hunde. Det er god socialisering, og hun spiser masser af godbidder, siger hun. På festivalen kan man også møde ørne, ugler og heste, og så kan man møde læsehunden Indy, som bruges til at lære børn at læse.

Opsummering:
Der er stor fest for de firbenede til Blokhus Hundefestival.